Feb | 2015 | MaanKind
Mens kry mos vriende wat vir die res van jou lewe deel van jou hart en jou siel is. Al sien jy hulle nie baie nie.
Party mense kan jou mos so laat lag. Een goeie dag toe my vriendin Marian bel, sê sy ek moet harder praat, sy kan my nie hoor nie. Ek sê toe ek kán nie harder praat nie, my keel is rou en seer. Ek is siék. En hoeveel simpatie kry ek? Sy reken: Ag 'n seer keel is fokol, jy kan 'n Disprin drink, maar sê my, is jy Happy?
Wat 'n inspirerende gedagte was dit nie! Sy koop ook mos eendag vir my so 'n klein pienk verestoffertjie in Oudtshoorn en sê dis om al die kak in my kop af te stof. Daardie stoffertjie het lank reeds vergaan, maar stof steeds menige dag my kop skoon…
Soek vir julle sulke pelle soos Marian. Hulle laat jou lag, en lag is gesond.
(Dis sy wat so vloek, dis nie ek nie…)
Van Marian kan ek nie ontslae raak nie, al probeer ek. Sy duik op die vreemdste maniere in my lewe op, nadat ek haar ook op 'n vreemde manier ontmoet het. So agt jaar gelede was ek en my dogter in Clearwater mall vir haar trouhare, en sy vra toe of ek nie pleks van te wag vir haar haredoenery vir Marian wil gaan kuier nie. Ek wou nie, gedink sy weet mos nie ek is in die omgewing waar ons naby mekaar gebly het nie. Drie raaie wie loop ek daardie naweek in Midstream op 'n stappaadjie raak? Marian. En waar kuier Marian? Oorkant die straat van my suster waar ons gebly het. Gister weer is ons deur 'n vriendin van Vermont genooi om Stef Bos se konsert in Kaapstad by te woon. Sy het 4 kaartjies gehad, en 'n vriendin van haar seun se ma wat in Kaapstad kuier, was die vierde kaartjie. En wie daag op as die vierde persoon? Marian. Wat is die kanse? Tussen Johannesburg, Vermont, Kleinmond en Kaapstad in verskillende kringe.
Nog so 'n vriendin is Jennifer. Sy was daar vir my in die moeilikste tye van my lewe, sy het my help wroeg oor die voordele en nadele van saamwoon vs trou (onthou ons praat van die 1980's) en ook in die jare toe MaanMan vir 'n jaar lank weg van die huis op 'n Weermagkursus was. Toe 'n hartsvriendin jare later op bloedige wyse deur haar man vermoor is, is sy die een wat my kom haal het (in 'n ander stad ) vir die begrafnis. Ek moes my dooie vriendin se kinders regop hou in die kerk en na die begrafnis ondersteun, maar as Jennifer my nie regop gehou het nie sou ek dit nooit kon doen nie.
So het ons mekaar deur die regtige groot goed in ons lewens gedra, en nou nog kan ons mekaar se grootste geheime veilig bewaar. En respekteer. En ons kan lag oor die lewe!
As dit nou nie die Soulmates is waarvan ek gepraat het in my vorige inskrywing nie, wil ek weet wat is.
Ek het my Soulmate ontmoet!
Of het ek nie?
Mense is so geneig om te dink aan die konsep Soulmate as die diepe verbintenis tussen twee mense in 'n liefdesverhouding. Dit is moontlik, maar dit is net so moontlik dat jou Soulmate jou kind kan wees, of jou beste vriend. Julle ken tog almal daardie gevoel as jy met 'n baie spesiale persoon kennis maak, dit voel of julle mekaar al julle hele lewe lank ken. Daar is onmiddellike herkenning van mekaar. Julle is dadelik gemaklik met mekaar, vertrou en aanvaar mekaar. Soms is julle in so 'n geval toevallig van dieselfde ouderdomsgroep en van die teenoorgestelde geslag (as dit jou seksuele oriëntasie is). Dis dan wat mense verlief raak, en lief. Is julle beide onverbonde, geen probleem, maar as een of albei in 'n ernstige verhouding of getroud is, is hierdie nou die rooi ligte van die gevaar van 'n affair, want wat maak jy met hierdie gevoelens, hierdie energie wat dieselfde chemiese prosesse aan die gang sit as verliefdheid?
Dan ook gebeur dit dikwels dat jy nie ewe veel aanklank vind by al jou kinders of al jou familielede nie. Soms het jy 'n besondere band met 'n vriend, of vriendin, wat jy eintlik nie kan verklaar nie.
Is platoniese vriendskap tussen teenoorgestelde geslagte moontlik? Ons wil graag so glo, en baie mense gaan dit hand-en-tand verdedig, en ander gaan sê no ways, 'n ondertoon van seksuele energie dryf altyd so 'n vriendskap. In my amper ses dekades het ek dit wel al beleef dat ek met mans suksesvolle platoniese vriendskappe kon hê.
So bestaan daar baie soorte liefde, baie soorte vriendskappe, maar dié wat vir my uitstaan, is die wat ek herken as 'n sielsverbintenis, waar my energie letterlik saamvloei met die van 'n ander. Kahlil Gibran skryf baie mooi daaroor:
17 Tue Feb 2015
Valentynsdag, Verliefdheid, Wat is Liefde
Die meeste mense sê en dink hulle is lief vir hulle lewensmaat. Maar om werklik 'n maat te kan hê vir wie jy diep, onvoorwaardelike liefde het? Daardie sielsmaat aan wie jy met hart en siel en liggaam verknog is. Lyfliefde. Dis werklik min mense beskore om met hart en siel en lyf lief te wees. Meeste van ons is lief met ons koppe. Beredeneerd. Ons ken nie die verskil nie, want ons het goeie lewens, vol liefde en begrip. Maar ons almal hunker na daardie liefde wat ons dink ons by ander sien.
Om verlief te wees (Infatuation sê dit beter) is 'n baie intense emosie aan die begin van 'n verhouding. Being in lust. Daar is allerhande verklarings oor die afskeiding en werkinge van endorfiene en dopamien en allerhande chemichalieë in jou brein wat jou hormone rondklits. Hierdie gevoel van lusliefde hou ongeveer twee tot drie jaar by jong mense, net genoeg vir die grotmens om voort te plant. Maar almal bly nie jonk nie. Ons het klaar ons kant gebring om onsself te vervang, ons lewens en beroepe het aangegaan, maar deep down het ons onderbewussyn nie daardie gevoel vergeet wat al jou sintuie verskerp het, jou die lewe deur 'n pienk bril laat kyk nie.
In werksituasies word mense gekonfronteer met die teenoorgestelde geslag wat hulle beste versorging en goeie maniere hou vir die kantoor. Slof in 'n sweetpak, bene wax, hare kleur, dik bekke en skree vir die hond word tuis gedoen. Mense speel onbewus speletjies, die chemichalieë begin vorm en voor jy weet, lyk daardie kollega sommer báie aantreklik. En 'n nuwe affair word gebore.
Vroeër jare het vrouetydskrifte subtiel van Ekstase gepraat as hulle eintlik Orgasme bedoel het. My woordeboek beskryf dit as 'n toestand van abnormale blydskap, vreugde, vervoering, of verrukking. In een van Elsa Joubert se heel eerste boeke, moontlik Suid van die wind, het sy 'n oomblik van ekstase so goed beskryf, dat ek dit maklik herken het toe ek dit vir die eerste keer op 1 September 2002 ervaar het. 'n Oomblik wat ek nooit weer sal vergeet nie. 'n Psigiese orgasme. My eerste Oomblik van Ekstase, die oomblik toe my hart en my siel en my lyf bymekaar gekom het, op dieselfde frekwensie vibreer het. Ek was een met myself. Ek was heeltemal alleen toe dit gebeur het, en dit was 'n baie simboliese oomblik van ons nuwe lewe in die Kaap.
Nou het ek myself al geleer om daardie gevoel, wat waarskynlik deur dieselfde prosesse gedryf word as verliefdheid, te kanaliseer na my verhouding met myself. As ek lief is vir myself, dan is dit soveel makliker om die mense om my lief te hê. Maar wat skop die proses aan die gang? Enige iets wat my intense plesier gee. 'n Nuwe projek, 'n nuwe belangstelling, 'n nuwe kleinkind of vriendskap. Dan begin my selle lewe, ek het meer energie en my bril se lense skyn sommer self pienk. Ek raak verlief op 'n konsep of proses. Ek raak gefokus. Ek vermag baie.
More is Valentynsdag, en die radioprogramme en tydskrifte is vol voorstelle hoe om romanties te wees. Self is ek seker die mins romantiese mens wat ek ken, daarom doen geliefdes ook nie juis tradisionele romantiese dinge vir my nie. Persoonlik lyk sulke 'romantiese' gebare wat self-help boeke en tydskrifartikels voorstel, vir my na iets om te bewys, so bietjie aangeplak, as dit nie vanself en uit die hart kom nie. Maar ek waardeer diep uit my hart die suurlemoen-heuningwater wat my man elke oggend vir my in die bed bring, en die bedagsaamheid om bietjie ekstra heuning in te roer as my keel seer is – dit vind ek romanties. Die stilstaan as ons stap, om vir my 'n foto-oomblik uit te wys. Bedagsaamheid is vir my die definisie van romanse. Ken my hart, en wys dit. Spandeer baie tyd daaraan, en geen geld nie.